ET Euroopa Liidu Teataja C 72/35

EUROPOLI HALDUSNÕUKOGU OTSUS,

20. märts 2007,

millega sätestatakse Europoli ametnike ühisuurimisrühmades osalemise administratiivse teostamise reguleerimise korrale kohaldatavad eeskirjad

(2007/C 72/16)

EUROPOLI HALDUSNÕUKOGU,

võttes arvesse Europoli konventsiooni, muudetud nõukogu aktiga, 28. november 2002, millega koostati Euroopa Politseiameti loomise konventsiooni artikli 43 lõikel 1 põhinev protokoll, ning protokolli Europoli, selle organite liikmete, asedirektorite ning Europoli töötajate privileegide ja puutumatuse kohta, eelkõige selle artikli 3 lõiget a,

võttes arvesse ühise järelevalveasutuse arvamust,

ning arvestades, et Europoli ametnike ühisuurimisrühmades osalemise administratiivse teostamise korrale kohaldatavate eeskirjade kehtestamine kuulub haldusnõukogu pädevusse, kes on seatud tegutsema vastavalt oma liikmete kahekolmandikulise enamuse tahtele,

ON VASTU VÕTNUD JÄRGMISE OTSUSE:

Artikkel 1

Mõisted

Käesoleva otsuse mõistes tähendab:

a) “ühisuurimisrühm ”ühisuurimisrühma, nagu mainitud Europoli konventsiooni artikli 3 lõikes a;

b) “siseriiklik üksus ”ainult pädevate riiklike organite ja Europoli vahelist sideüksust, nagu mainitud Europoli konventsiooni artiklis 4;

c) “pädevad organid ”kõiki liikmesriikides olemasolevaid avalikke organeid, mis on siseriiklike õigusaktide kohaselt vastutavad kriminaalkuritegude ennetamise ja tõkestamise eest vastavalt Europoli konventsiooni artikli 2 lõikele 4.

Artikkel 2

Kord

1. Europoli ametnike ühisuurimisrühmades osalemise administratiivne teostamine sätestatakse Europoli direktori ning vastava ühisuurimisrühma moodustamise eest vastutavate liikmesriikide pädevate organite vahel sõlmitava korraga.

2. Korra väljatöötamisse kaasatakse osalevate liikmesriikide siseriiklikud üksused.

Artikkel 3

Ühisuurimisrühmades osalevate Europoli ametnike mandaat

1. Korras määratakse kindlaks ühisuurimisrühmas osalevate Europoli ametnike ülesanded, õigused ja kohustused.

2. Korras sedastatakse, et ühisuurimisrühmas osalevad Europoli ametnikud abistavad rühma liikmeid vastavalt Europoli konventsioonile ja liikmesriigi, kus antud rühm tegutseb, riiklikele seadustele.

Artikkel 4

Juhtimine ja järelevalve

1. Korras sätestatakse, et ühisuurimisrühmas osalevad Europoli ametnikud täidavad oma ülesandeid korras kindlaks määratud rühmajuhi (-juhtide) juhtimisel.

2. Korras sätestatakse, et Europoli ametnikel on õigus mitte täita korraldusi, mis kätkevad endas nende meelest nende Europoli konventsiooni järgsete kohustuste rikkumist. Sellisel juhul teavitab Europoli ametnik sellest Europoli direktorit, kes peab lahenduse leidmiseks nõu uurimisrühma juhi/juhtidega. Kui vastastikku rahuldavat lahendust ei leita, on direktoril õigus kord lõpetada.

Artikkel 5

Ligipääs andmetele

Korras sätestatakse, et uurimisrühmades osalevatel Europoli ametnikel on ühisuurimisrühma liikmeks oleku kestel olemas juurdepääs Europoli arvutipõhisele süsteemile vastavalt Europoli konventsioonis sätestatule ja kooskõlas kohaldatavate turvanõuetega (1).

Artikkel 6

Kulud ja seadmed

Kord reguleerib Europoli ametnike ühisuurimisrühmades osalemisega seotud kõigi kulude, sh kindlustuskulude, jaotust ning määratleb, millistel tingimustel võivad ühisuurimisrühma liikmed kasutada Europoli seadmeid.

Artikkel 7

Lõpetamine

Korras sätestatakse, et korra võib mis tahes ajal lõpetada, kui üks osapooltest teavitab teisi oma soovist kord lõpetada.

Artikkel 8

Jõustumine

Käesolev otsus jõustub alates 30. märtsist 2007.

Haag, 20. märts 2007 Hans-Jürgen FÖRSTER haldusnõukogu esimees

(1) Nagu määratletud Europoli teabe töötlemiseks kasutatavate sideühenduste poliitikas — dokumendis 2450-16 (#16991).